依韻和希深新秋會東堂
作者：梅堯臣
朝代：宋

paragraphs: 何必水周堂，翛然萬木凉。
朋簪茲共樂，節物自迎商。
巧笑承歡劇，新詞度曲長。
驂鸞悲霧扇，泛蟻釂雲漿。
並蒂榴房熟，連叢桂蘂香。
人初投轄醉，客甚摻撾狂。
鬢約寒鴉碧，衣輕舞蝶黄。
流波閑任注，錯席豈依行。
亹亹談寧倦，厭厭夜未央。
良時誠可惜，清燕此無荒。